বন্ধু-বান্ধবের নিকট হিন্দু - মুসলমান সবাই প্রিয়, বন্ধুবর, প্রিয়বর, প্রিয় বন্ধু, প্রিয় বান্ধবী, প্রিয়তম, প্রিয়তমা ব্যবহার করে। আবেদনপত্রে, নিমন্ত্রণপত্রে, অভিনন্দনপত্রে ও মানপত্রে পরিচিত-অপরিচিত ভদ্রলোক ও ভদ্রমহিলার নিকট হিন্দু-মুসলমান সবাই সবিনয় নিবেদন, মহাশয়-মহাশয়া, জনাব-জনাবা লিখে থাকে। সমাপ্তি পর্বে ছোটরা লিখবে স্নেহের খাদেম, আরজগোজার (মুসলিম রীতিতে) এবং সেবক, প্রণত, স্নেহের, আশিষ প্রার্থী (হিন্দু রীতিতে) আর বড়রা লিখবে আশীর্বাদক, শুভাকাঙ্ক্ষী ইত্যাদি। বন্ধু-বান্ধবগণ লিখবে গুণমুগ্ধ, প্রীতিমুগ্ধ, প্রীতিসিক্ত ইত্যাদি। দরখাস্ত কিংবা আবেদনপত্রে নিবেদক, বিনীত, অনুগত, বিশ্বস্ত ইত্যাদি। প্রাপক গুরুজন হলে নামের পূর্বে মুসলমানদের লিখতে হয় জনাব, জনাবা, এবং হিন্দুদের লিখতে হয় পরম পূজনীয়, মহাশয়-মহাশয়া ইত্যাদি। প্রাপক কনিষ্ঠ হলে লিখতে হয় দোয়াবর কিংবা স্নেহাস্পদ। পিতা-মাতা, চাচা, মামা, বড় ভাই, বড় বোন, ফুফুর বেলায় সম্ভাষণ ও কুশল জ্ঞাপন প্রায় একই হয়। শুধু মুল বক্তব্য ভালভাবে গুছিয়ে লিখতে হয়। সমাপ্তি বক্তব্যও প্রায় একই।